Τηγανιά με κοτόπουλο, μανιτάρια, σπαράγγια και ντοματίνια
Απολαύστε με την παρέα σας την τηγανιά κοτόπουλου με πολύχρωμα λαχανικά. Ιδανικός μεζές μαζί με το κρασί σας.
600 γρ. φιλέτο από μπούτι κοτόπουλου, κομμένο σε κύβους, 150 γρ. μανιτάρια λευκά, σε φετάκια, οι κορφές από 1 ματσάκι τρυφερά σπαράγγια, 200 γρ. ντοματίνια, κομμένα στη μέση, 1 κουτ. σούπας φρέσκο τζίντζερ, ψιλοκομμένο, ή 1/2 κουτ. γλυκού τζίντζερ σε σκόνη, 2 σκελίδες σκόρδου, ψιλοκομμένες, 100 γρ. φέτα, σε κυβάκια, 2 κουτ. σούπας φύλλα δυόσμου, ψιλοκομμένα ή 1 κουτ. γλυκού ξερό, κοπανισμένο, 50 ml ελαιόλαδο, αλάτι, πιπέρι φρεσκοτριμμένο
Βάζουμε ένα μεγάλο αντικολλητικό τηγάνι ή μια μεγάλη κατσαρόλα σε πολύ δυνατή φωτιά να κάψει και σοτάρουμε το κοτόπουλο στο μισό ελαιόλαδο για περίπου 2 - 3 λεπτά, μέχρι να ροδίσει απ’ όλες τις πλευρές. Τότε ρίχνουμε τα μανιτάρια και συνεχίζουμε το σοτάρισμα μέχρι να πιουν τα υγρά τους και να ροδίσουν, για περίπου 3 - 4 λεπτά. Προσθέτουμε τα σπαράγγια και σοτάρουμε για άλλο 1 λεπτό, ρίχνουμε το τζίντζερ, το σκόρδο και ανακατεύουμε για 1/2 λεπτό, να βγάλουν τα αρώματά τους. Βάζουμε και τα ντοματίνια, ανακατεύουμε για 1/2 λεπτό ακόμα και αποσύρουμε από τη φωτιά. Προσθέτουμε το δυόσμο και το υπόλοιπο λάδι, ανακατεύουμε και αλατοπιπερώνουμε. Σερβίρουμε στα πιάτα και σκορπίζουμε από πάνω τους κύβους φέτας.
Κοτόπουλο,Μανιτάρια,Σπαράγγια